Team Vesthimmerland har trukket giganterne KIF Kolding København i 6. runde af pokalturneringen i håndbold.

Der venter en storkamp for 1. divisionsholdet Team Vesthimmerland. De har nemlig trukket de nykårede pokalmestre KIF Kolding København. - Det bliver selvfølgelig en stor oplevelse. Men vi vil gerne så langt som muligt, så vi griner med det ene øje og græder med det andet. - Så der venter en kamp, hvor ingen forventer noget, og vi kan spille helt frit. Man kan vel kalde det en publikumsvenlig kamp, siger Team Vesthimmerlands træner, Christian Bach til TV2/Nord. Der er endnu ikke fastlagt en dato for kampen. Aalborg Håndbold skal på udebane møde Børkop fra Jyllandsserien, mens Mors-Thy Håndbold skal møde HRH 74 Roslev fra 2. division.